Na temelju članka 31. Statuta Srednje škole Bartula Kašića Pag, nakon provedene rasprave na Nastavničkom vijeću, Vijeću roditelja i Vijeću učenika, Školski odbor na sjednici održanoj 27. ožujka 2025. godine, donio je

 **KUĆNI RED**

 **SREDNJE ŠKOLE BARTULA KAŠIĆA PAG**

1. **OPĆE ODREDBE**

 Članak 1.

Kućnim redom se uređuju:

* pravila sigurnosti, kontrola ulaska i izlaska iz Škole i druge sigurnosne mjere,
* pravila i obveze učenika u Školi, unutarnjem i vanjskom prostoru,
* pravila međusobnih odnosa učenika,
* pravila međusobnih odnosa učenika i radnika,
* radno vrijeme,
* pravila sigurnosti i zaštite od socijalno neprihvatljivih oblika ponašanja, diskriminacije, neprijateljstva i nasilja,
* način postupanja prema imovini.

 Članak 2.

Kućni red odnosi se na sve osobe za vrijeme njihova boravka u Školi.

S odredbama ovoga Kućnog reda razrednici su dužni upoznati učenike i njihove roditelje odnosno skrbnike.

Ovaj Kućni red ističe se na vidljivom mjestu u Školi i na mrežnoj stranici Škole.

 Članak 3.

Izrazi koji se u ovom Kućnom redu koriste u muškom rodu su neutralni i odnose se jednako na muški i ženski rod.

**Il. PRAVILA SIGURNOSTI, KONTROLA ULASKA I IZLASKA U ŠKOLU I**

**DRUGE SIGURNOSNE MJERE**

Članak 4.

Ravnatelj i radnici Škole dužni su skrbiti za siguran boravak i rad u Školi te poduzimati odgovarajuće mjere sigurnosti u skladu s propisima, uputama, obavijestima nadležnog ministarstva i internim aktima škole.

Članak 5.

Mjere sigurnosti iz članka 4. ovoga Pravilnika provode se:

- kontrolom ulaska i izlaska iz Škole prema Protokolu o kontroli ulaska i izlaska u školskim ustanovama te uputama odnosno odlukama ravnatelja kojima su određene mjere, način i izvršitelji provedbe,

- određivanjem ulazaka i izlazaka učenika tijekom odmora učenika,

- obaveznom prethodnom najavom roditelja i drugih posjetitelja prije dolaska u Školu, osim u opravdanim i hitnim slučajevima kada je moguć ulazak u školu prema odobrenju ravnatelja ili ovlaštene osobe od strane ravnatelja,

- donošenjem i primjenom Plana sigurnosti Škole kojim će biti definirane potrebne mjere sigurnosti određene na temelju Procjene postojećeg stanja i analize rizika,

- kontinuiranim i pravodobnim informiranjem roditelja i učenika o mjerama sigurnosti,

- obveznim provođenjem simulacije evakuacije i drugih kriznih situacija najmanje dva puta godišnje,

- formiranje i rad školskog sigurnosnog tima za evaluaciju i analizu odnosno predlaganje poboljšanja mjera sigurnosti,

- suradnjom s osnivačem, policijom, vatrogascima, liječničkim timovima i drugim relevantnim dionicima,

- drugim mjerama koje se provode u skladu s aktualnom situacijom, propisima, uputama i obavijestima ravnatelja odnosno drugih relevantnih institucija.

Članak 6.

Za vrijeme radnog vremena u Školi poslove dežurstva s učenicima obavljaju nastavnici u skladu s odlukom o tjednom i godišnjem zaduženju kao ostale poslove koji proizlaze iz neposrednog odgojno obrazovnog rada.

Mjesto, trajanje i raspored dežurstava s učenicima određuje ravnatelj.

Raspored dežurstava s učenicima nastavnika objavljuje se na oglasnoj ploči Škole.

Članak 7.

Osim dežurstva iz prethodnog članka 6. poslove dežurstva obavlja i spremačica prema odluci ravnatelja kojom se određuju mjesto, način, trajanje i raspored dežurstva**.**

1. **BORAVAK U PROSTORU ŠKOLE**

Članak 8.

Učenici, radnici Škole te druge osobe mogu boraviti u prostoru Škole samo tijekom radnog vremena Škole.

 Članak 9.

U prostoru Škole zabranjeno je:

 - promidžba i prodaja proizvoda koji nisu u skladu s ciljevima odgoja i obrazovanja,
  -    unošenje sredstava, opreme i uređaja koji mogu izazvati požar ili eksploziju,
  -    nošenje oružja,

 - unošenje predmeta koji mogu izazvati ozljedu (nožići, odvijači, britvice i sl.), osim

 potrebnog nastavnog pribora,

 - svi oblici psihičkog i fizičkog nasilja i drugi oblici neprimjerenog ponašanja,
  -    unošenje i konzumiranje alkohola, narkotičnih sredstava, psihoaktivnih tvari i slično,
  -    pušenje,
  -    igranje igara na sreću i sve vrste kartanja,
  -    unošenje tiskovina nepoćudnog sadržaja,
  -    pisanje po zidovima i inventaru Škole,
  -    bacanje izvan koševa za otpatke papira, žvakaćih guma i sl.

 Članak 10.

Učenici ne smiju bez odobrenja ravnatelja dovoditi u Školu strane osobe.

Svim osobama zabranjeno je dovoditi životinje u prostorije i okoliš škole.

 Članak 11.

U školi je svakome zabranjeno izražavanje diskriminacije na osnovi rase, etničke pripadnosti, boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog nasljeđa, rodnog identiteta, izražavanja ili spolne orijentacije.

U Školi je zabranjen svaki oblik nasilja, izražavanja neprijateljstva, nesnošljivosti ili drugog neprimjerenog ponašanja.

 Članak 12.

Dužnost je radnika, učenika i drugih osoba koje borave u Školi, skrbiti se o imovini Škole prema načelu dobroga gospodara.

 Članak 13.

Radnici Škole moraju se racionalno koristiti sredstvima Škole koja su im stavljena na raspolaganje. Svaki uočeni kvar na instalacijama električne struje, vodovoda, grijanja ili drugi kvar radnici i učenici obvezni su prijaviti dežurnom nastavniku ili tajniku.

 Članak 14.

Radnici i učenici Škole dužni su kulturno se odnositi prema roditeljima i drugim osobama koje borave u Školi.

 Članak 15.

Nakon isteka radnog vremena radnici su dužni uredno pospremiti radne materijale.

1. **RADNO VRIJEME**

Članak 16.

Radno vrijeme Škole je od 6,30 do 13,10 prijepodne i od 13,10 do 20,30 sati poslijepodne.

 Članak 17.

Radnici su dužni dolaziti na posao i odlaziti s posla prema rasporedu radnog vremena.

Način evidencije nazočnosti na radu određuje ravnatelj.

 Članak 18.

Roditelji mogu razgovarati s nastavnicima Škole u vrijeme koje odredi razrednik odnosno predmetni nastavnik, a s ravnateljm i pedagogom u tijeku njihova radnog vremena.

1. **UČENICI**

 Članak 19.

Učenici mogu boraviti u Školi u vrijeme određeno za nastavu i ostale oblike obrazovnog rada.

Učenik je dužan doći u Školu najkasnije 5 minuta prije početka nastave i  napustiti Školu nakon završetka školskih obveza i školskih aktivnosti.

 Članak 20.

Učenik je dužan:
 -   kulturno se ponašati za vrijeme boravka u Školi i izvan nje
 -   dati prednost prolaza nastavnicima, ostalim radnicima Škole odnosno građanima u   posjetu Školi
 -   održavati čistima i urednima prostore Škole
 -   dolaziti uredan u Školu, odnosno imati odgovarajuću odjeću i obuću
 -   nasiti na nastavu udžbenike, priručnike, bilježnice i drugi pribor
 -   uljudno se odnositi prema nastavnicima i drugim radnicima Škole.

 Članak 21.

Na znak za početak nastave učenici su obvezni biti na svojim mjestima i pripremiti pribor za rad. Svaki učenik ima svoje mjesto rada, koje može promijeniti samo uz dopuštenje razrednika ili predmetnog nastavnika.

Za vrijeme nastave učenici na klupama mogu držati samo što je potrebno za određeni nastavni sat.

 Članak 22.

Prilikom ulaska odnosno izlaska nastavnika ili ravnatelja u/iz razreda učenici su dužni ustati.

Učenici ustaju i za vrijeme čitanja oglasne knjige.

 Članak 23.

Tijekom nastave učenici ne smiju razgovarati, dovikivati se, prepirati i šetati po razredu.

Učenik koji želi nešto pitati ili priopćiti, treba svoju namjeru pokazati dizanjem ruke.

Učenik kojega je nastavnik prozvao, dužan je ustati.

Učenicima je zabranjeno bez dozvole mijenjati raspored namještaja.

Tijekom posjeta kazalištu, kinu, na izložbama, izletima, ekskurzijama učenici su se dužni ponašati u skladu s obrascem ponašanja u Školi.

 Članak 24.

Učenicima je zabranjeno psihički i fizički zlostavljati te prijetiti drugim učenicima i zaposlenicima Škole.

Na nastavi učenik ne smije koristiti mobitel i druge slične naprave.

U slučaju korištenja tih naprava, one se privremeno oduzimaju i po njih treba doći roditelj. Učenicima je u Školi zabranjeno **svako neovlašteno audio i/ili video** snimanje i objavljivanje snimaka bez odobrenja ravnatelja

Članak 25.

Učenici ne smiju bez dopuštenja ulaziti u zbornicu, ured ravnatelja i tajnika.

 Članak 26.

Učenici imaju pravo na veliki odmor i male odmore između nastavnih sati.

Mali odmor traje pet minuta, a veliki odmor 20 minuta u jutarnjoj, te 15 minuta u popodnevnoj smjeni.

 Članak 27.

Za vrijeme malih odmora učenici ne smiju napuštati Školu, a za vrijeme velikog odmora mogu boraviti u okolišu Škole.

 Članak 28.

Kod napuštanja učionice učenici moraju ponijeti svoje stvari.

Škola nije odgovorna za nestanak stvari i novca učenika za vrijeme njihova boravka u Školi.

 Članak 29.

U razrednim odjelima opće gimnazije tjedno se određuju dva redara, a razrednim odjelima zanimanja kuhar/konobar jedan redar.

 Članak 30.

Redari:
- pregledaju učionicu i o uočenim nepravilnostima ili oštećenjima izvješćuju dežurnog nastavnika ili tajnika
- pripremaju učionicu za redovnu nastavu, brišu ploču i donose prema potrebi nastavna sredstva  i pomagala
- prijavljuju nastavnicima početkom svakog nastavnog sata nenazočne učenike
- izvješćuju o nađenim predmetima nastavnika, a predmete (knjige, bilježnice, olovke, odjeću, mobitele, nakit i sl.)   odnose u tajništvo
- nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolaca i ostaloga inventara te o uočenim oštećenjima izvješćuju dežurnog nastavnika ili tajnika.

 Članak 31.

U slučaju zanemarivanja svojih obveza, razrednik može redarima produžiti dežurstvo.

 Članak 32.

Za vrijeme odmora jedan redar obvezno mora biti u učionici i održavati red.

Svakog učenika koji se ne pridržava reda, redar je dužan prijaviti dežurnom nastavniku.

Redare određuje razrednik prema abecednom redu.

 Članak 33.

Knjige posuđene u knjižnici učenik je obvezan čuvati i neoštećene pravodobno vratiti.

U slučaju oštećenja ili gubitka knjige, učenik je dužan uplatiti odštetu ili kupiti novu knjigu.

 Članak 34.

Učenici su odgovorni za štetu koju učine na imovini Škole prema općim propisima obveznog prava.

 Članak 35.

Za nanošenje materijalne štete Školi odnosno imovini Škole, imovini učenika nastavnika ili drugih radnika, učenici za koje se utvrdi da su počinitelji nadoknaditi će štetu.

 Članak 36.

Nakon što primijeti ili sazna da je nanesena određena šteta razrednik je dužan provesti istragu u razredu i pokušati doznati tko je počinitelj štete.

Počinitelj štete dužan ju je nadoknaditi.
Ukoliko svi razredi koji su boravili u učionici odnosno prostoru Škole u kojem je nastala šteta decidirano tvrde da nisu počinili štetu, razrednici su dužni problem iznijeti pred Nastavničko vijeće koje će o tom raspraviti i donijeti odluku.

 Članak 37.

U slučaju da je šteta počinjena u dijelovima Škole koji su zajednički svim učenicima, pa se ne može utvrditi tko je počinio štetu, istu će nadoknaditi svi učenici Škole.

Odluku o visini štete donosi Nastavničko vijeće na prijedlog Povjerenstva za utvrđivanje štete kojeg imenuje ravnatelj.

 Članak 38.

Kod svih slučajeva nastanka štete razrednik je dužan izvijestiti roditelje na roditeljskom sastanku i obavijestiti ih u kojem će se iznosu šteta nadoknaditi.

Članak 39.

Postupanje prema odredbama ovog Kućnog reda sastavni je dio radnih obveza radnika i učenika Škole.

Radnik koji postupi suprotno odredbama Kućnog reda, odgovoran je za težu povredu radne obveze. Učenik koji postupi suprotno odredbama Kućnog reda, odgovoran je prema Statutu Škole.

Osobu koja za vrijeme boravka u Školi krši kućni red, udaljiti će se iz prostora Škole.

**VI. PRIJELAZNE I ZAVRŠNE ODREDBE**

 Članak 40.

Ovaj Kućni red stupa na snagu dan nakon dana objave na oglasnoj ploči Škole te se u roku od pet dana od stupanja na snagu objavljuje na mrežnoj stranici Škole i ističe na vidljivom mjestu u Školi.

Ovaj Kućni red može se mijenjati i dopunjavati samo na način i prema postupku na koji je donesen.

Stupanjem na snagu ovog Kućnog reda prestaje važiti Kućni red od 15. prosinca 2015. godine, KLASA: 003-08-01/15-01/11, URBROJ: 2198-1-68-01-15-03.

KLASA: 011-03/25-01/1

UR.BROJ: 2198-1-68-01-25-01

U Pagu, 27. ožujka 2025.

 Predsjednica Školskog odbora: Ljiljana Martinović, prof.

Kućni red objavljen je na oglasnoj ploči Škole dana 27. ožujka 2025. godine, a stupio je na snagu dana 28. ožujka 2025. godine.

 Ravnateljica:

 Marija Pećirko, prof.